KIRJALLINEN KYSYMYS P-3912/00

esittäjä(t): Antonios Trakatellis (PPE-DE) komissiolle

(6. joulukuuta 2000)

Aihe: Ympäristölainsäädännön täytäntöönpano Kreikassa, yhteisöjen tuomioistuimen tuomio C-387/97 ja Maliakoslahden tunnelin rakennushanketta koskevien syytteiden tutkiminen

Koska monien ympäristönsuojelua koskevien yhteisön määräysten saattaminen osaksi Kreikan kansallista lainsäädäntöä ja noudattaminen on puutteellista ja tehotonta ja koska ympäristölainsäädännön täytäntöönpanoa Kreikassa koskevat Euroopan yhteisöjen tuomioistuimen tuomiot harvoin pannaan täytäntöön, erittäin merkittäviä kansallisia varoja koskevat syytteet ja varojen menetykset yleistyvät.

1. Kuinka pitkälle on pantu täytäntöön Euroopan yhteisöjen tuomioistuimen (asiassa C-387/97 antama) tuomio, jonka mukaan Kreikka on velvoitettu maksamaan komissiolle EU:n omat varat -nimiselle tilille uhkasakkona 20 000 euroa päivässä Kreetan Kurupitosissa sijaitsevan kaatopaikan laittoman toiminnan vuoksi? Mitä Kreikan viranomaiset vastasivat 9.11.2000 päivättyyn komission kirjeeseen, ja kuinka suuri on kyseinen velvoitettu summa yhteensä?

2. Mitä toimia komissio pitää riittävinä sen takaamiseksi, että yhteisöjen tuomioistuimen (asiassa C-45/91) aiemmin antaman tuomion täytäntöönpanon rikkominen lopetetaan, ja millä tavoin todetaan, että Kreikan viranomaiset panevat tuomion täytäntöön?

3. Voiko komissio päättää päivittäisen uhkasakon määräämisestä yhteisöjen tuomioistuimen tuomioiden täytäntöönpanon jälkeen, jos ilmenee uusia rikkomuksia, ja mitä määräyksiä komissio on antanut varmistaakseen kyseisten tuomioiden keskeyttämättömän täytäntöönpanon?

4. Missä vaiheessa ovat rikkomusprosessit, jotka on käynnistetty Kreikkaa vastaan direktiivin 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista (sellaisena kuin se on muutettuna direktiivillä 97/11/EY(2)), direktiivin 92/43/ETY(3) luontotyyppien sekä luonnonvaraisen eläimistön ja kasviston suojelusta sekä direktiivin 79/409/ETY(4) luonnonvaraisten lintujen suojelusta puutteellisesta saattamisesta osaksi kansallista lainsäädäntöä tai noudattamatta jättämisestä?

5. Mihin toimiin komissio on ryhtynyt tai aikoo ryhtyä Maliakoslahden tunnelin rakennushanketta koskevien syytteiden johdosta, ja mitä Kreikan viranomaiset vastasivat vaihtoehtoisia ratkaisuja koskeviin ehdotuksiin?

6. Voidaanko tunnelin rakennushanketta yhteisrahoittaa yhteisön rahastoista, vaikka toimitaan yhteisön lainsäädännön vastaisesti, ja mihin toimiin komissio aikoo ryhtyä, jotta vältetään vaara menettää varoja yhteisön kolmannen tukikehyksen rakennerahastojen varojen maksamista ja käyttöönottoa koskevien uusien, entistä tiukempien asetusten täytäntöönpanon myötä?

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.

(4) EYVL L 103, 25.4.1979.

Margot Wallströmin komission puolesta antama vastaus

(25. tammikuuta 2001)

1. Euroopan yhteisön tuomioistuin antoi 4. heinäkuuta 2000(1) tuomion, jossa Kreikka määrättiin suorittamaan komissiolle EY:n omat varat -nimiselle tilille uhkasakkona 20 000 euroa päivässä kultakin päivältä, jonka viivästys toteuttaa asiassa komissio vastaan Kreikka 7. huhtikuuta 1992 annetun tuomion noudattamiseksi tarvittavat toimenpiteet kestää, tuomion julistamisesta lukien siihen saakka, kunnes kyseinen tuomio on pantu täytäntöön. Kreikan on siis 4. heinäkuuta 2000 alkaen maksettava uhkasakkoa 20 000 euroa päivässä.

Komissio lähetti voimassa olevien sääntöjen(2) mukaisesti 20. lokakuuta 2000 Kreikan viranomaisille kirjeen, jossa näitä kehotetaan maksamaan kahden kuukauden kuluessa kirjeen vastaanottamisesta 1 760 000 euroa. Tämä summa vastaa 20 000 euron päivittäisen sakon määrää heinäkuusta syyskuuhun vuonna 2000. Komissio ilmoitti kirjeessään myös, että se lähettää joka kuukausi kirjeen, jossa kehotetaan maksamaan kyseisen kuukauden uhkasakon määrä kahden kuukauden kuluessa kirjeen vastaanottamisesta. Tämän jälkeen Kreikan viranomaisille lähetettiin maksukehotukset 9. marraskuuta 2000 ja 4. joulukuuta 2000. Näissä kirjeissä kehotettiin maksamaan vuoden 2000 lokakuun osalta 620 000 ja marraskuun osalta 600 000 euroa.

Vuoden 2000 heinäkuusta marraskuuhun uhkasakon yhteenlaskettu määrä on siis 2 980 000 euroa. Tähän mennessä Kreikan viranomaiset eivät ole vastanneet komission kirjeisiin.

2. Noudattaakseen 4. heinäkuuta 2000 annettua tuomiota Kreikan on toteutettava tarvittavat toimenpiteet varmistaakseen, että jätteet hävitetään vaarantamatta ihmisten terveyttä ja aiheuttamatta haittaa ympäristölle. Sen on myös hyväksyttävä jätehuoltoa ja ongelmajätteiden käsittelyä koskeva alueellinen suunnitelma, suljettava Kouroupitosin laiton kaatopaikka ja varmistettava alueen kunnostaminen. Tähän mennessä Kreikan viranomaiset ovat toimittaneet komissiolle jätehuoltoa ja ongelmajätteiden käsittelyä koskevan alueellisen suunnitelman. Kyseistä asiakirjaa ja muita Kreikan viranomaisten toimittamia tietoja tutkitaan parhaillaan yhteisön tuomioistuimen antaman tuomion valossa.

3. Euroopan yhteisöjen perustamissopimuksen 228 artiklan (entinen 171 artikla) mukaan komissio voi saattaa asian yhteisön tuomioistuimen käsiteltäväksi, jos se toteaa, että jäsenvaltio ei ole toteuttanut yhteisön tuomioistuimen tuomion täytäntöön panemiseksi tarvittavia toimenpiteitä. Samalla komissio ilmoittaa jäsenvaltion suoritettavaksi tulevan uhkasakon määrän. Tuomioistuin voi tuomiossaan määrätä suorittamaan kiinteämääräisen hyvityksen tai uhkasakon. Uhkasakkoa on maksettava siihen asti, kun jäsenvaltio on toteuttanut kaikki yhteisön tuomioistuimen tuomion noudattamiseksi tarvittavat toimenpiteet. Jos jäsenvaltio vielä tämän jälkeen rikkoo yhteisön lainsäädäntöä, sovelletaan EY:n perustamissopimuksen 226 artiklaa (entinen 169 artikla).

4. Todettuaan, että Kreikka ei ollut toteuttanut toimenpiteitä saattaakseen direktiivin 97/11/EY(3) osaksi kansallista lainsäädäntöä, komissio saattoi asian yhteisön tuomioistuimen käsiteltäväksi 11. lokakuuta 2000 (asia C-2000/374). Lisäksi komissio on todennut Kreikan rikkoneen direktiivin 92/43/ETY(4) säännöksiä, koska se ei ole toteuttanut asianmukaisia toimenpiteitä varmistaakseen Caretta caretta -lajin merikilpikonnien suojelun. Tämän asian komissio saattoi yhteisön tuomioistuimen käsiteltäväksi 17. maaliskuuta 2000 (asia C-2000/103). Komissio myös antoi Kreikan hallitukselle direktiivin 79/409/ETY(5) säännösten rikkomisen johdosta perustellun lausunnon, joka koski metsästyskauden päättymisajankohtaa. Elokuun 1. päivänä 2000 komissio antoi Kreikan viranomaisille toisen perustellun lausunnon, joka koski direktiivin 85/337/ETY saattamista osaksi kansallista lainsäädäntöä ja sen yhteydessä toteutettujen kansallisten täytäntöönpanotoimenpiteiden puutteita.

5. Maliakoslahden vedenalainen tunnelihanke on osa Pathen moottoritien rakentamista koskevaa ensisijaista hanketta, jota rahoitetaan yhteisön varoista ohjelmakaudella 20002006.

Tästä tunnelihankkeesta saamansa valituksen tutkinnan yhteydessä komissio tutkii myös Kreikan viranomaisten toimittamat asiakirjat muodostaakseen kantansa asian jatkokäsittelystä.

6. Jos todetaan, että lainsäädäntöä on rikottu, hankkeella ei enää ole oikeutta yhteisrahoitukseen yhteisön varoista. Komissiolla ei ole velvollisuutta tai toimivaltaa ryhtyä ennalta ehkäiseviin toimenpiteisiin välttääkseen yhteisön varojen väärinkäytön jäsenvaltiossa tapahtuneen yhteisön lainsäädännön rikkomisen vuoksi.

(1) Affaire C-387/97.

(2) Tuomioistuimen EY:n perustamissopimuksen 171 artiklan nojalla määräämiin kiinteämääräisten hyvitysten tai uhkasakkojen suorittamiseen sovellettavan sisäisen menettelyn säännöksiä koskeva päätös (tehty 14. joulukuuta 1994).

(3) Neuvoston direktiivi 97/11/EY, annettu 3 päivänä maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta.

(4) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta.

(5) Neuvoston direktiivi 79/409/ETY, annettu 2 päivänä huhtikuuta 1979, luonnonvaraisten lintujen suojelusta.